CELEX: 62018CJ0098
Language: fi
Date: 2019-05-02 00:00:00
Title: Unionin tuomioistuimen tuomio (yhdeksäs jaosto) 2.5.2019.#T. Boer & Zonen BV vastaan Staatssecretaris van Economische Zaken.#College van Beroep voor het Bedrijfslevenin esittämä ennakkoratkaisupyyntö.#Ennakkoratkaisupyyntö – Terveyden suojelu – Hygieniapaketti – Asetus (EY) N:o 853/2004 – Eläinperäisten elintarvikkeiden hygienia – Elintarvikealan toimijoiden velvollisuudet – Erityisvaatimukset – Kotieläiminä pidettyjen sorkka- ja kavioeläinten liha – Varastointi ja kuljetus – Lihan lämpötilaa koskevat edellytykset.#Asia C-98/18.

UNIONIN TUOMIOISTUIMEN TUOMIO (yhdeksäs jaosto)
      2 päivänä toukokuuta 2019 (
            *1
         )
      Ennakkoratkaisupyyntö – Terveyden suojelu – Hygieniapaketti – Asetus (EY) N:o 853/2004 – Eläinperäisten elintarvikkeiden hygienia – Elintarvikealan toimijoiden velvollisuudet – Erityisvaatimukset – Kotieläiminä pidettyjen sorkka- ja kavioeläinten liha – Varastointi ja kuljetus – Lihan lämpötilaa koskevat edellytykset
      Asiassa C‑98/18,
      jossa on kyse SEUT 267 artiklaan perustuvasta ennakkoratkaisupyynnöstä, jonka College van Beroep voor het bedrijfsleven (taloudellis-hallinnollisten asioiden ylioikeus, Alankomaat) on esittänyt 6.2.2018 tekemällään päätöksellä, joka on saapunut unionin tuomioistuimeen 12.2.2018, saadakseen ennakkoratkaisun asiassa
      
         T. Boer & Zonen BV
      
      vastaan
      
         Staatssecretaris van Economische Zaken,
      
      UNIONIN TUOMIOISTUIN (yhdeksäs jaosto),
      toimien kokoonpanossa: yhdeksännen jaoston puheenjohtaja K. Jürimäe sekä tuomarit D. Šváby (esittelevä tuomari) ja S. Rodin,
      julkisasiamies: M. Bobek,
      kirjaaja: A. Calot Escobar,
      ottaen huomioon kirjallisessa käsittelyssä esitetyn,
      ottaen huomioon huomautukset, jotka sille ovat esittäneet
      
               –
            
            
               T. Boer & Zonen BV, edustajanaan K. J. Defares, advocaat,
            
         
               –
            
            
               Alankomaiden hallitus, asiamiehinään M. K. Bulterman ja M. L. Noort,
            
         
               –
            
            
               Ranskan hallitus, asiamiehinään D. Colas, S. Horrenberger ja A.‑L. Desjonquères,
            
         
               –
            
            
               Unkarin hallitus, asiamiehinään M. Z. Fehér, G. Koós ja M. M. Tátrai,
            
         
               –
            
            
               Romanian hallitus, asiamiehinään C.‑R. Canţăr, C.‑M. Florescu ja A. Wellman,
            
         
               –
            
            
               Euroopan komissio, asiamiehinään A. Bouquet, W. Farrell ja B. Eggers,
            
         päätettyään julkisasiamiestä kuultuaan ratkaista asian ilman ratkaisuehdotusta,
      on antanut seuraavan
      
         tuomion
      
      
               1
            
            
               Ennakkoratkaisupyyntö koskee eläinperäisiä elintarvikkeita koskevista erityisistä hygieniasäännöistä 29.4.2004 annetun Euroopan parlamentin ja neuvoston asetuksen (EY) N:o 853/2004 (EUVL 2004, L 139, s. 55) liitteessä III olevan I jakson VII luvun 1 ja 3 kohdan tulkintaa.
            
         
               2
            
            
               Tämä pyyntö on esitetty asiassa, jossa ovat vastakkain T. Boer & Zonen BV, joka on Alankomaihin sijoittautunut elintarvikealan yritys, ja Staatssecretaris van Economische Zaken (talousasioiden valtiosihteeri, Alankomaat; jäljempänä valtiosihteeri) ja jossa on kyse hallinnollisista sakoista, jotka valtiosihteeri on määrännyt sen johdosta, että kylmäkuljetusautoon on kuormattu lihaa, jonka lämpötila on yli 7 °C, ja tiettyjä lihavalmisteita, joiden lämpötila on yli 11 °C.
            
         
         Asiaa koskevat oikeussäännöt
      
      
         
            Unionin oikeus
         
      
      
         Asetus N:o 853/2004
      
      
               3
            
            
               Asetuksen N:o 853/2004 johdanto-osan ensimmäisessä, toisessa, neljännessä ja yhdeksännessä perustelukappaleessa todetaan seuraavaa:
               
                        ”1)
                     
                     
                        [Elintarvikehygieniasta 29.4.2004 annetussa] Euroopan parlamentin ja neuvoston asetuksessa (EY) N:o 852/2004 [(EUVL 2004, L 139, s. 1)] säädetään elintarvikkeiden yleisiä hygieniasääntöjä elintarvikealan toimijoita varten.
                     
                  
                        2)
                     
                     
                        Eräistä elintarvikkeista voi aiheutua ihmisten terveydelle vaaroja, jotka edellyttävät erityisten hygieniasääntöjen laatimista. Tämä pätee erityisesti eläinperäisiin elintarvikkeisiin, joiden mikrobiologisista ja kemiallisista vaaroista on usein tehty ilmoituksia.
                     
                  – –
               
                        4)
                     
                     
                        Kansanterveyden osalta nämä säännöt sisältävät yhteisiä periaatteita, erityisesti valmistajien ja toimivaltaisten viranomaisten velvollisuuksien, laitosten rakenteellisten ja toiminnallisten vaatimusten sekä hygieniavaatimusten, laitosten hyväksymismenettelyjen, varastointi- ja kuljetusvaatimusten sekä terveysmerkkien osalta.
                     
                  – –
               
                        9)
                     
                     
                        Uudelleenlaatimisen tärkein tavoite on varmistaa kuluttajansuojan korkea taso elintarvikkeiden turvallisuuden osalta, erityisesti soveltamalla elintarvikealan toimijoihin kaikkialla yhteisössä samoja sääntöjä, sekä huolehtia siitä, että eläinperäisten tuotteiden sisämarkkinat toimivat moitteettomasti, millä edistetään yhteisen maatalouspolitiikan tavoitteiden saavuttamista.”
                     
                  
         
               4
            
            
               Kyseisen asetuksen 2 artiklassa, jonka otsikko on ”Määritelmät”, säädetään seuraavaa:
               ”Tässä asetuksessa sovelletaan seuraavia määritelmiä:
               
                        1)
                     
                     
                        asetuksen (EY) N:o 178/2002 määritelmiä;
                     
                  
                        2)
                     
                     
                        asetuksen (EY) N:o 852/2004 määritelmiä;
                     
                  
                        3)
                     
                     
                        liitteen I määritelmiä; ja
                     
                  
                        4)
                     
                     
                        liitteiden II ja III teknisiä määritelmiä.”
                     
                  
         
               5
            
            
               Mainitun asetuksen 3 artiklan, jonka otsikko on ”Yleiset velvoitteet”, 1 kohdassa säädetään seuraavaa:
               ”Elintarvikealan toimijoiden on noudatettava liitteiden II ja III asiaa koskevia säännöksiä.”
            
         
               6
            
            
               Saman asetuksen 4 artiklassa, jonka otsikko on ”Laitosten rekisteröinti ja hyväksyntä”, säädetään seuraavaa:
               ”1.   Elintarvikealan toimijat voivat saattaa markkinoille yhteisössä valmistettuja eläinperäisiä tuotteita vain, jos ne on valmistettu ja käsitelty yksinomaan laitoksissa, jotka:
               
                        a)
                     
                     
                        vastaavat asetuksen (EY) N:o 852/2004 ja tämän asetuksen liitteiden II ja III asiaa koskevia vaatimuksia sekä elintarvikelainsäädännön muita asiaa koskevia vaatimuksia; ja
                     
                  
                        b)
                     
                     
                        toimivaltainen viranomainen on rekisteröinyt tai, jos 2 kohdan nojalla sitä edellytetään, hyväksynyt.
                     
                  2.   Laitokset, jotka käsittelevät liitteen III vaatimusten piiriin kuuluvia eläinperäisiä tuotteita, eivät saa toimia, sanotun kuitenkaan rajoittamatta asetuksen (EY) N:o 852/2004 6 artiklan 3 kohdan soveltamista, ellei toimivaltainen viranomainen ole hyväksynyt niitä 3 kohdan mukaisesti, lukuun ottamatta laitoksia, jotka harjoittavat ainoastaan:
               – –
               
                        b)
                     
                     
                        kuljetustoimintaa;
                     
                  – –
               3.   Laitos, joka on hyväksyttävä 2 kohdan mukaisesti, ei saa toimia, ellei toimivaltainen viranomainen ole ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 mukaisesti:
               
                        a)
                     
                     
                        antanut laitokselle paikalla suoritetun tarkastuksen perusteella lupaa toimia; tai
                     
                  – –
               4.   Elintarvikealan toimijoiden on toimittava yhteistyössä toimivaltaisten viranomaisten kanssa asetuksen (EY) N:o 854/2004 mukaisesti. Elintarvikealan toimijoiden on erityisesti varmistettava, että laitos lopettaa toimintansa, jos toimivaltainen viranomainen peruuttaa sen luvan tai ehdollisen luvan tapauksessa ei jatka lupaa tai ei anna täyttä hyväksyntää.
               – –”
            
         
               7
            
            
               Asetuksen N:o 853/2004 liitteessä I, jonka otsikko on ”Määritelmät”, olevan 1.16 kohdan mukaan ”teurastamolla” tarkoitetaan ”laitosta, jossa teurastetaan ja käsitellään (dress) eläimiä, joiden liha on tarkoitettu ihmisravinnoksi”.
            
         
               8
            
            
               Kyseisen asetuksen liitteessä III olevan I jakson II luvussa, jonka otsikko on ”Teurastamoja koskevat edellytykset”, säädetään useista teurastamojen rakennustapaa, tilojen sijoittelua ja laitteistoa koskevista vaatimuksista, joita elintarvikealan toimijoiden on noudatettava.
            
         
               9
            
            
               Kyseisen asetuksen liitteessä III on I jakso, jonka VII luvussa, jonka otsikko on ”Varastointi ja kuljetus”, säädetään seuraavaa:
               ”Elintarvikealan toimijoiden on varmistettava, että kotieläiminä pidettyjen sorkka- ja kavioeläinten lihan leikkaaminen ja kuljetus suoritetaan seuraavia vaatimuksia noudattaen.
               
                        1.
                     
                     
                        
                                 a)
                              
                              
                                 Jollei muissa erityissäännöksissä toisin säädetä, post mortem ‑tarkastuksen jälkeen on suoritettava välittömästi jäähdyttäminen teurastamossa siten, että liha on läpikotaisin lämpötilaltaan enintään 3 °C eläimen muiden osien osalta ja 7 °C muun lihan osalta sellaisen jäähtymiskäyrän mukaisesti, jolla varmistetaan lämpötilan jatkuva asteittainen lasku. Liha voidaan kuitenkin leikata ja luut poistaa jäähdyttämisen aikana V luvun 4 kohdan mukaisesti.
                              
                           
                                 b)
                              
                              
                                 Ilmanvaihdon on jäähdyttämisen aikana oltava riittävä, jotta lihan pinnalle ei tiivisty vettä.
                              
                           
                  
                        2.
                     
                     
                        Lihan on saavutettava 1 kohdassa määritelty lämpötila, ja sen on pysyttävä siinä varastoinnin aikana.
                     
                  
                        3.
                     
                     
                        Lihan on saavutettava 1 kohdassa määritelty lämpötila ennen kuljetusta, ja sen on pysyttävä siinä kuljetuksen aikana. Kuljetus voi kuitenkin tapahtua myös toimivaltaisen viranomaisen luvalla erityistuotteiden tuotantoa varten sillä edellytyksellä, että:
                        
                                 a)
                              
                              
                                 tällainen kuljetus suoritetaan toimivaltaisen viranomaisen laitoksesta toiseen tapahtuvaa kuljetusta varten vahvistamien vaatimusten mukaisesti,
                                 ja
                              
                           
                                 b)
                              
                              
                                 liha viedään välittömästi pois teurastamosta tai teurastustilojen yhteydessä sijaitsevasta leikkaamosta ja kuljetus kestää enintään kaksi tuntia.
                              
                           
                  
                        4.
                     
                     
                        Pakastettavaksi tarkoitettu liha on pakastettava ilman tarpeetonta viivytystä, huomioon ottaen tarvittaessa pakastamista edeltävä vakioitumisaika.
                     
                  
                        5.
                     
                     
                        Suojaamaton liha on varastoitava ja kuljetettava erillään pakatusta lihasta, paitsi jos se varastoidaan tai kuljetetaan eri aikoina tai siten, että pakkausmateriaali ja varastointi- tai kuljetustapa eivät voi aiheuttaa lihan saastumista.”
                     
                  
         
         Asetus N:o 852/2004
      
      
               10
            
            
               Asetuksen N:o 852/2004 2 artiklan, jonka otsikko on ”Määritelmät”, 1 kohdan c alakohdassa säädetään, että kyseisessä asetuksessa ”laitoksella” tarkoitetaan ”kaikkia elintarvikeyrityksen yksikköjä”.
            
         
               11
            
            
               Mainitun asetuksen 5 artiklan, jonka otsikko on ”Vaarojen analysointi ja kriittiset valvontapisteet”, 1 kohdassa säädetään seuraavaa:
               ”Elintarvikealan toimijoiden on laadittava ja toteutettava HACCP-periaatteisiin [Hazard Analysis Critical Control Point (HACCP) (vaarojen analysointi ja kriittiset valvontapisteet)] perustuva pysyvä menettely tai niihin perustuvat pysyvät menettelyt sekä pidettävä yllä sitä tai niitä.”
            
         
         Asetus (EY) N:o 178/2002
      
      
               12
            
            
               Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28.1.2002 annetun Euroopan parlamentin ja neuvoston asetuksen (EY) N:o 178/2002 (EYVL 2002, L 31, s. 1) 3 artiklan 2 alakohdan mukaan ”elintarvikeyrityksellä” tarkoitetaan ”voittoa tuottavaa tai tuottamatonta, julkista tai yksityistä yritystä, joka toteuttaa mitä tahansa toimia, jotka liittyvät mihin tahansa elintarvikkeiden tuotannon, jalostuksen ja jakelun vaiheisiin”.
            
         
               13
            
            
               Kyseisen asetuksen 6 artiklan, jonka otsikko on ”Riskianalyysi”, 1 kohdassa säädetään seuraavaa:
               ”Ihmisten terveyden ja elämän suojelun korkeaa tasoa koskevan yleisen tavoitteen saavuttamiseksi elintarvikelainsäädännön on perustuttava riskianalyysiin, paitsi jos tämä ei ole olosuhteiden tai toimenpiteen luonteen kannalta tarkoituksenmukaista.”
            
         
               14
            
            
               Mainitun asetuksen 7 artiklassa, jonka otsikko on ”Ennalta varautumisen periaate”, säädetään seuraavaa:
               ”1.   Jos tietyissä tapauksissa käytettävissä olevien tietojen arvioinnin perusteella terveyshaitan mahdollisuus tunnistetaan, mutta asiasta ei vielä ole tieteellistä varmuutta, voidaan toteuttaa yhteisön päättämän korkeatasoisen terveyden suojelun varmistamisen edellyttämiä väliaikaisia riskinhallintatoimenpiteitä, kunnes on saatu täydentävä tieteellinen tieto kattavampaa riskinarviointia varten.
               2.   Edellä 1 kohdan nojalla toteutettujen toimenpiteiden on oltava oikeasuhteisia eivätkä ne saa rajoittaa kauppaa enemmän kuin on tarpeen yhteisön päättämän korkeatasoisen terveyden suojelun saavuttamiseksi, ja niissä on otettava huomioon tekninen ja taloudellinen toteutettavuus sekä muut tarkasteltavana olevan asian kannalta perustellut tekijät. Näitä toimenpiteitä tarkastellaan uudelleen kohtuullisen ajan kuluttua sen mukaan, minkäluonteinen riski elämälle tai terveydelle on tunnistettu ja minkätyyppisiä tieteellisiä tietoja tarvitaan tieteellisen epävarmuuden selvittämiseksi sekä kattavamman riskinarvioinnin toteuttamiseksi.”
            
         
               15
            
            
               Saman asetuksen 8 artiklassa, jonka otsikko on ”Kuluttajien etujen suojelu”, säädetään seuraavaa:
               ”Elintarvikelainsäädännön on pyrittävä suojaamaan kuluttajien etuja sekä tarjoamaan kuluttajille lähtökohdat tietoon perustuvien elintarvikevalintojen tekemiseksi. – –”
            
         
               16
            
            
               Asetuksen N:o 178/2002 14 artiklassa, jonka otsikko on ”Vaatimukset elintarvikkeiden turvallisuudesta”, säädetään seuraavaa:
               ”1.   Markkinoille ei saa saattaa elintarvikkeita, jotka eivät ole turvallisia.
               – –
               5.   Elintarvikkeen ihmisravinnoksi soveltuvuutta määritettäessä on otettava huomioon, onko elintarvike ihmisravinnoksi kelpaamaton sille aiottuun käyttötarkoitukseen, koska se on saastunut joko vieraiden aineiden takia tai muutoin, taikka pilaantumisen, mätänemisen tai laadun heikentymisen seurauksena.”
            
         
               17
            
            
               Kyseisen asetuksen 17 artiklassa, jonka otsikko on ”Vastuut”, säädetään seuraavaa:
               ”1.   Kaikissa tuotannon, jalostuksen ja jakelun vaiheissa toimivien elintarvike- ja rehualan toimijoiden on vastuullaan olevissa toiminnoissa huolehdittava siitä, että elintarvikkeet tai rehut täyttävät niiden toiminnan kannalta asiaankuuluvat elintarvikelainsäädännön vaatimukset ja varmistettava, että kyseiset vaatimukset täyttyvät.
               2.   Jäsenvaltioiden on pantava elintarvikelainsäädäntö täytäntöön sekä seurattava ja valvottava, että kaikissa tuotannon, jalostuksen ja jakelun vaiheissa toimivat elintarvike- ja rehualan toimijat noudattavat elintarvikelainsäädännön vaatimuksia.
               Tämän vuoksi niiden on ylläpidettävä virallisen valvonnan järjestelmää muine olosuhteiden edellyttämine toimintoineen mukaan lukien tiedottaminen elintarvikkeiden ja rehujen turvallisuudesta ja riskeistä, elintarvike- ja rehuturvallisuuden valvonta ja muut tuotannon, jalostuksen ja jakelun kaikkiin vaiheisiin kuuluvat toiminnat.
               Jäsenvaltioiden on myös annettava elintarvike- ja rehulainsäädännön rikkomuksiin sovellettavia toimenpiteitä ja seuraamuksia koskevat säännöt. Toimenpiteiden ja seuraamusten on oltava tehokkaita, oikeasuhteisia ja varoittavia.”
            
         
         
            Alankomaiden oikeus
         
      
      
               18
            
            
               Yhtenäisestä kehyksestä tuotantoeläimiä ja niihin liittyviä asioita koskeville säännöille 19.5.2011 annetun lain (Wet houdende een integraal kader voor regels over gehouden dieren en daaraan gerelateerde onderwerpen) (Stb. 2011, nro 345) (jäljempänä eläinlaki) 6.2 §:n 1 momentissa säädetään seuraavaa:
               ”Yleisellä hallinnollisella määräyksellä tai sellaisen nojalla taikka ministerin asetuksella nimettyjen unionin asetusten säännösten, jotka koskevat tämän lain soveltamisalaan kuuluvia asioita, rikkominen on kielletty.”
            
         
               19
            
            
               Eläinlain 8.7 §:ssä säädetään seuraavaa:
               ”Ministeriö voi määrätä rikkojalle hallinnollisen sakon.”
            
         
               20
            
            
               Eläinperäisiä tuotteita koskevista säännöistä 7.12.2012 annetun talousministerin asetuksen nro WJZ/12346914 (Regeling van de Minister van Economische Zaken, nr. WJZ/12346914, houdende regels met betrekking tot dierlijke producten) (Stcrt. 2012, nro 25949) 2.4 §:n 1 momentin d kohdassa säädetään seuraavaa:
               ”Eläinlain 6.2 §:n 1 momentissa tarkoitettuja Euroopan unionin asetusten säännöksiä ovat:
               – –
               
                        d)
                     
                     
                        asetuksen (EY) N:o 853/2004 3 artikla, 4 artiklan 1–4 kohta, 5 artikla ja 7 artiklan 1 kohta.”
                     
                  
         
         Pääasia ja ennakkoratkaisukysymykset
      
      
               21
            
            
               T. Boer & Zonenilla on teurastamo, jossa jalostetaan ja pidetään kaupan pääasiassa vasikanlihaa, lihavalmisteita ja sivutuotteita. Se käyttää teurastusprosessia, jossa teurastuksen ja käsittelyn jälkeen ruhot ja ruhon palat jäähdytetään asteittain teurastus- ja käsittelytilan vieressä olevassa kylmiössä. Jäähdytystä jatketaan tämän jälkeen teurastamon lastauslaiturilla sijaitsevassa kylmäkuljetusautossa, johon liha kuormataan kylmiöstä sen kuljetusta varten.
            
         
               22
            
            
               Sen määrittämiseksi, onko vaadittu 7 °C:n jäähdytyslämpötila, sellaisena kuin siitä säädetään asetuksen N:o 853/2004 liitteessä III olevan I jakson VII luvussa, saavutettu kaikkien lihanosien osalta, T. Boer & Zonen soveltaa peukalosääntöä, jonka mukaan lihan lämpötila laskee 1 °C:lla tunnissa. Asteittaisen jäähdytysprosessin aikana kylmäkuljetusauto on T. Boer & Zonenin alueella, ja kuljetusasiakirjat laaditaan ja luovutetaan kyseisen prosessin lopussa. Tämän jälkeen liha kuljetetaan kyseisessä kylmäkuljetusautossa.
            
         
               23
            
            
               Nederlandse Voedsel- en Warenautoriteitin (Alankomaiden elintarvike- ja tavaraviranomainen) 16.12. ja 30.12.2014 T. Boer & Zonenin toimitiloissa tekemien tarkastusten aikana todettiin, että kylmäkuljetusautoihin kuormatun lihan lämpötila oli yli 7 °C ja joissakin tapauksissa yli 11 °C. Kyseisen käytännön todettiin myös olevan luonteeltaan rakenteellista.
            
         
               24
            
            
               Näiden toteamusten perusteella valtiosihteeri määräsi T. Boer & Zonenille kahdella 27.3.2015 tehdyllä erillisellä päätöksellä yhteensä 20000 euron suuruiset hallinnolliset sakot yhtäältä asetuksen N:o 853/2004 3 artiklan 1 kohdan ja liitteessä III olevan I jakson VII luvun 3 kohdan rikkomisesta (kuormausta koskevan enimmäislämpötilan noudattamatta jättäminen) ja toisaalta elintarvikehygieniasta annetun asetuksen N:o 852/2004 5 artiklan 1 kohdan rikkomisesta (HACCP-periaatteisiin perustuvien menettelyjen noudattamatta jättäminen).
            
         
               25
            
            
               T. Boer & Zonen haki mainittuihin päätöksiin oikaisua. Valtiosihteeri hyväksyi 1.10.2015 tekemällään päätöksellä osittain T. Boer & Zonenin väitteet ja alensi näiden sakkojen määrää.
            
         
               26
            
            
               T. Boer & Zonen nosti tämän jälkeen 1.10.2015 tehdystä päätöksestä rechtbank Rotterdamissa (Rotterdamin alioikeus, Alankomaat) kanteen, joka hylättiin 14.7.2016.
            
         
               27
            
            
               T. Boer & Zonen haki ensimmäisen oikeusasteen ratkaisuun muutosta College van Beroep voor het bedrijfslevenissä (taloudellis-hallinnollisten asioiden ylioikeus, Alankomaat).
            
         
               28
            
            
               T. Boer & Zonen väittää valituksensa tueksi, että liha voidaan jäähdyttää myös kuormauksen jälkeen kylmäkuljetusautossa, kunnes se saavuttaa vaaditun 7 °C:n lämpötilan, kunhan kyseinen auto ei lähde teurastamon alueelta ennen kuin tämä lämpötila katsotaan saavutetun sen peukalosäännön nojalla, jonka mukaan lihan lämpötila laskee 1 °C:lla tunnissa. Valtiosihteeri väittää sitä vastoin, että T. Boer & Zonenin soveltama jäähdytysprosessi ei selvästikään ole asetuksen N:o 853/2004 säännösten ja tavoitteen mukainen, koska sillä ei taata elintarvikkeiden turvallisuutta. Valtiosihteerin mukaan jäähdyttäminen on suoritettava teurastamossa kyseisen asetuksen liitteessä III olevan I jakson VII luvun 1 kohdan vaatimusten mukaisesti eikä kylmäkuljetusautoa voida rinnastaa kyseisessä säännöksessä tarkoitettuun teurastamoon. Lisäksi liha on jäähdytettävä vaadittuun lämpötilaan ennen kuin liha kuormataan kyseiseen autoon.
            
         
               29
            
            
               Ennakkoratkaisua pyytänyt tuomioistuin täsmentää, että on selvää yhtäältä, että Alankomaiden elintarvike- ja tavaraviranomaisen tarkastaman lihan lämpötila oli yli 7 °C kylmäkuljetusautoon kuormattaessa, ja toisaalta, että sen käsiteltävänä olevan asian olosuhteet eivät vastaa asetuksen N:o 853/2004 liitteessä III olevan I jakson VII luvun 3 kohdan toisen virkkeen a ja b kohdassa säädettyä tilannetta.
            
         
               30
            
            
               Ennakkoratkaisua pyytänyt tuomioistuin katsoo yhtäältä, että kylmäkuljetusautoa ei voida rinnastaa ”teurastamoon”, sellaisena kuin kyseinen laitos on määritelty asetuksen N:o 853/2004 liitteessä I olevassa 1.16 kohdassa. Se on toisaalta sitä mieltä, että tällainen auto ei ole elintarvikeyrityksen yksikkö eikä sitä voida siis pitää asetuksen N:o 852/2004 2 artiklan 1 kohdan c alakohdassa tarkoitettuna laitoksena. Ennakkoratkaisua pyytänyt tuomioistuin katsoo tältä osin, että lihan kuljetus alkaa kuormattaessa liha kylmäkuljetusautoon ja että lihan on pitänyt jäähtyä täysin ennen kuin se kuormataan kyseiseen autoon.
            
         
               31
            
            
               Kun otetaan kuitenkin huomioon se, että Alankomaiden tuomioistuimet ovat antaneet toisistaan poikkeavia ratkaisuja asetuksen N:o 853/2004 liitteessä III olevan I jakson VII luvun 1 ja 3 kohdassa säädetyn jäähdytysvelvollisuuden tulkinnasta, ennakkoratkaisua pyytänyt tuomioistuin myöntää, että kyseessä olevien unionin oikeuden säännösten tulkinta ei ole niin ilmeistä, ettei se jätä tilaa vähäisellekään perustellulle epäilylle.
            
         
               32
            
            
               Tässä tilanteessa College van Beroep voor het bedrijfsleven päätti lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
               ”Onko asetuksen N:o 853/2004 liitteessä III olevan I jakson VII luvun 1 ja 3 kohdan säännöksiä tulkittava siten, että lihan jäähdyttäminen on suoritettava itse teurastamossa, joten lihan kuormaaminen kylmäkuljetusautoon saadaan aloittaa vasta, kun liha on saavuttanut enintään 7 °C:n lämpötilan, vai saako lihan jäähdyttää myös kylmäkuljetusautossa, kunhan kyseinen auto ei ole vielä poistunut teurastamon alueelta?”
            
         
         Ennakkoratkaisukysymyksen tarkastelu
      
      
               33
            
            
               Ennakkoratkaisua pyytänyt tuomioistuin tiedustelee kysymyksellään lähinnä, onko asetuksen N:o 853/2004 liitteessä III olevan I jakson VII luvun 1 ja 3 kohtaa tulkittava siten, että lihan jäähdyttäminen teurastuksen jälkeen on suoritettava yksinomaan teurastamon tiloissa, kunnes liha läpikotaisin saavuttaa enintään 7 °C:n lämpötilan, vai voidaanko jäähdyttäminen suorittaa myös kyseisten teurastustilojen yhteydessä sijaitsevassa kylmäkuljetusautossa.
            
         
               34
            
            
               Aluksi on huomautettava, että asetuksen N:o 853/2004 kyseisessä liitteessä olevan I jakson VII luvun 3 kohdan toisessa virkkeessä säädetään poikkeuksesta velvollisuuteen jäähdyttää liha 7 °C:seen ennen kuljetusta tiettyjen tuotteiden osalta erityisin edellytyksin. Tällaista poikkeusta ei ole kuitenkaan tarkasteltu nyt käsiteltävässä tapauksessa, eikä ennakkoratkaisua pyytänyt tuomioistuin tiedustele unionin tuomioistuimelta kyseisen säännöksen tulkintaa siltä osin kuin siinä säädetään tällaisesta poikkeuksesta.
            
         
               35
            
            
               Asetuksen N:o 853/2004 liitteessä III olevan I jakson VII luvun 1 ja 3 kohdan mukaan eläinten jäähdyttäminen post mortem ‑tarkastuksen jälkeen on suoritettava välittömästi teurastamossa siten, että liha on läpikotaisin lämpötilaltaan enintään 7 °C. Lihan on lisäksi saavutettava kyseinen lämpötila ja sen on pysyttävä siinä ennen kuljetusta ja kuljetuksen aikana.
            
         
               36
            
            
               Näiden säännösten sanamuodosta ilmenee, että jäähdyttäminen on suoritettava itse teurastamossa. On siis arvioitava, voidaanko pääasiassa kyseessä olevan kaltaista kylmäkuljetusautoa pitää asetuksessa N:o 853/2004 tarkoitetun ”teurastamon” osana, joka on varattu lihan jäähdyttämiseen.
            
         
               37
            
            
               Kyseisen asetuksen liitteessä I olevan 1.16 kohdan mukaan ”teurastamolla” tarkoitetaan ”laitosta, jossa teurastetaan ja käsitellään (dress) eläimiä, joiden liha on tarkoitettu ihmisravinnoksi”. Asetuksen N:o 852/2004 2 artiklan 1 kohdan c alakohdan mukaan ”laitoksella” tarkoitetaan ”kaikkia elintarvikeyrityksen yksikköjä”.
            
         
               38
            
            
               Kuten tämän tuomion 34 kohdassa on lisäksi todettu, tällaisen laitoksen on suoritettava välittömästi lihan läpikotainen jäähdyttäminen ennen kuljetusta.
            
         
               39
            
            
               Kuten Euroopan komissio tältä osin perustellusti huomauttaa, pääasiassa kyseessä olevan kaltainen kylmäkuljetusauto on luonteeltaan tarkoitettu lihan kuljettamiseen eikä se ole osa lihan teurastus-, käsittely- ja jäähdytysprosessia ennen varastointia tai kuljetusta. Tällaisten autojen tehtävänä on pääasiallisesti kuljettaa liha eikä jäähdyttää sitä, koska niiden jäähdytyslaitteistot on suunniteltu siten, että lämpötila säilyy alhaisena kuljetuksen aikana.
            
         
               40
            
            
               Kuten Ranskan hallitus on kirjallisissa huomautuksissaan lisäksi todennut, kun liha jäähdytetään teurastamojen kylmiöissä, kylmä leviää välittömästi optimaalisissa olosuhteissa bakteerien kehittymisen estämiseksi ja siis elintarvikkeiden korkean turvallisuustason takaamiseksi, toisin kuin on tilanne sellaisen jäähdyttämisen osalta, joka voidaan suorittaa kylmäkuljetusautossa ja jonka aikana lämpötila tarkastetaan ainoastaan peukalosäännön avulla.
            
         
               41
            
            
               Näitä näkökohtia ei voida kyseenalaistaa sillä, että kylmäkuljetusauto on jäähdyttämisprosessin aikana teurastamon yhteydessä.
            
         
               42
            
            
               Asetuksen N:o 853/2004 4 artiklan 1 kohdan b alakohdan nojalla elintarvikealan toimijat voivat lisäksi saattaa markkinoille [unionissa] valmistettuja eläinperäisiä tuotteita vain, jos ne on valmistettu ja käsitelty yksinomaan laitoksissa, jotka toimivaltainen viranomainen on rekisteröinyt tai, jos 2 kohdan nojalla sitä edellytetään, hyväksynyt. Mainitun artiklan 2 kohdassa säädetään, että laitokset, jotka käsittelevät kyseisen asetuksen liitteen III vaatimusten piiriin kuuluvia eläinperäisiä tuotteita, saavat toimia ainoastaan, jos toimivaltainen viranomainen on antanut niille paikalla suoritetun tarkastuksen perusteella luvan toimia. Jotta elintarvikealan toimijat voivat saada kyseisen luvan, niiden on täytettävä tietyt mainitun asetuksen liitteessä III olevan I jakson II luvussa esitetyt vaatimukset, jotka koskevat laitoksen tiloja, joissa teurastus- ja käsittelytoimintaa harjoitetaan.
            
         
               43
            
            
               Lihan kuljetusvälineet on kuitenkin – vaikka niihin sovelletaankin joitakin vaatimuksia, kuten asetuksen N:o 852/2004 liitteessä II olevassa IV luvussa, jonka otsikko on ”Kuljetus”, säädettyjä vaatimuksia – vapautettu tällaisesta toimivaltaisen viranomaisen hyväksyntää koskevasta menettelystä, eivätkä ne kuulu teurastamotoiminnan harjoittajaa koskevan hyväksynnän piiriin.
            
         
               44
            
            
               Lopuksi on todettava, että asetuksen N:o 853/2004 liitteessä III olevan I jakson VII luvun 1 ja 3 kohdan tulkitseminen siten, että elintarvikealan toimijat voivat jäähdyttää teurastamon yhteydessä sijaitsevassa kylmäkuljetusautossa ihmisravinnoksi tarkoitettua, juuri teurastetuista eläimistä saatua lihaa, kunnes liha saavuttaa 7 °C:n lämpötilan, ei voi olla hygieniasäännösten, joilla pyritään, kuten kyseisen asetuksen johdanto-osan yhdeksännestä perustelukappaleesta ilmenee, varmistamaan kuluttajansuojan korkea taso elintarvikkeiden turvallisuuden osalta, pääasiallisen tavoitteen mukainen.
            
         
               45
            
            
               Asetuksen N:o 853/2004 johdanto-osan toisesta perustelukappaleesta näet ilmenee, että eläinperäisistä elintarvikkeista voi aiheutua ihmisten terveydelle vaaroja, jotka edellyttävät erityisten hygieniasääntöjen laatimista.
            
         
               46
            
            
               Kansanterveyden korkeatasoisen suojelun varmistamista koskevan tavoitteen johdosta unionin lainsäätäjä on tältä osin asettanut – kuten asetuksen N:o 853/2004 johdanto-osan neljännestä perustelukappaleesta ilmenee – elintarvikealan toimijoille vastuun elintarvikkeiden turvallisuudesta ja velvoittanut suorittamaan kaikki eläinten teurastukset teurastamoissa, joiden osalta noudatetaan erityisesti asetuksen N:o 853/2004 liitteeseen III sisältyviä rakennustapaa, tilojen sijoittelua ja laitteistoa koskevia teknisiä vaatimuksia.
            
         
               47
            
            
               Kaiken edellä esitetyn perusteella ennakkoratkaisukysymykseen on vastattava, että asetuksen N:o 853/2004 liitteessä III olevan I jakson VII luvun 1 ja 3 kohtaa on tulkittava siten, että lihan jäähdyttäminen teurastuksen jälkeen on suoritettava itse teurastamon tiloissa, kunnes liha läpikotaisin saavuttaa enintään 7 °C:n lämpötilan, ennen kuin kyseinen liha kuormataan kylmäkuljetusautoon.
            
         
         Oikeudenkäyntikulut
      
      
               48
            
            
               Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
            
          
            
               Näillä perusteilla unionin tuomioistuin (yhdeksäs jaosto) on ratkaissut asian seuraavasti:
            
          
               
                  
                     Eläinperäisiä elintarvikkeita koskevista erityisistä hygieniasäännöistä 29.4.2004 annetun Euroopan parlamentin ja neuvoston asetuksen (EY) N:o 853/2004 liitteessä III olevan I jakson VII luvun 1 ja 3 kohtaa on tulkittava siten, että lihan jäähdyttäminen teurastuksen jälkeen on suoritettava itse teurastamon tiloissa, kunnes liha läpikotaisin saavuttaa enintään 7 °C:n lämpötilan, ennen kuin kyseinen liha kuormataan kylmäkuljetusautoon.
                  
               
             
               
                  
                     Allekirjoitukset
                  
               
            (
            *1
         )	Oikeudenkäyntikieli: hollanti.